MEMORIÁL DUŠANA GAHÉRA
Prvý májový víkend na Remate patril cébečkárom, konalo sa tradičné jarné CB/PMR stretnutie, tento rok doplnené aj Výročnou členskou schôdzou Slovenského CB rádioklubu.
Dva týždne pred stretnutím sme s Alexom Radošina vyliezli na Kaktus Maják a popri Slovenskej portejblovej lige sme pozývali cébečkárov na stretnutie. A takmer všetci prisľúbili účasť.
V piatok 3. mája sme dorazili na Rematu neskôr, ako sme plánovali. Už tu bola silná zostava z Banskej Bystrice, ktorú dopĺňalo niekoľko ďalších, vrátane organizačného tímu Roxana, Atlas, Nautilus a Fatima. Po večeri sme dlho posedeli v reštaurácii a voľne diskutovali a zabávali sa.
Sobotné ráno nás prekvapilo. Všetky meteoweby predpovedali celodenný dážď, no keď sme otvorili okno, prekvapilo nás slnko. Celý deň bolo výborné počasie, pofukoval len mierny vietor a … NEPRŠALO !!!
O desiatej hodine sa najmä členovia SCBR presunuli na krytú terasu a začala sa Výročná členská schôdza. V jej úvode sme predložili Správu o činnosti a Správu o kontrole hospodárenia SCBR.
Hlavným bodom programu boli voľby nového Prezídia SCBR a Kontrolnej a revíznej komisie SCBR. Za prezidenta bol zvolený Miroslav Snopko – Miro BB (SK-611), viceprezidentom SCBR sa stal Štefan Lasab, Števo Zvolen (SK-525) a tajomníkom – hospodárom bude na najbližšie dva roky Marek Fataš – FoXo Banská Bystrica (SK-708). Kontrolná a revízna komisia bude pracovať v zložení Lenka Gahérová – Roxana Prievidza (SK-169), Ľubomír Balušík – Nautilus Handlová (SK-021) a Ladislav Nagy – Satelit Nová Dubnica (SK-280).
Po voľbách nasledovalo slávnostné odovzdanie ocenení víťazom Slovenskej portejblovej ligy 2018. Na treťom mieste skončila expedícia Ondrej – Marián (SK-801) a Terka (SK-800) Strečno.
Druhé miesto obsadila zvolenská Mafia – Števo (SK-525) a Cyro (SK-446)
Víťazom sa opäť stal Milan Senica
Najdlhšie spojenie počas celej súťaže spravila exp. Križiaci (Roman Modra, SK-811)
Slovenský CB rádioklub sa po niekoľkých rokoch rozhodol opäť udeliť titul Cébečkár roka. Tento rok sa ním stal Vladimír Vöröš – Dámon Dubnica (SK-588). Viac zverejníme onedlho v samostatnom článku.
Aj diskusia bola pomerne dlhá a plná výborných postrehov a návrhov do budúcna. Po 100 minútach bola VČS ukončená a všetci sa presunuli na priestranstvo za chatou na spoločné fotografovanie.
Počas celého dňa prebiehala CB burza a debatné skupinky boli na každom kroku, ako na terase, tak v reštaurácii i vonku.
Výborný obed chutil všetkým a po ňom nasledovala bohatá tombola, žrebovalo sa takmer hodinu.
Po nej sa viacerí pobrali domov, no tradícia stretnutí bola zachovaná – návštevu Kaktus Majáku si užili takmer dve desiatky účastníkov stretnutia. Mrzí nás len to, že nie všetci sme sa tohto výletu mohli zúčastniť.
V prezenčnej listine stretnutia bolo zapísaných 104 účastníkov, no bolo nás určite viac. Niektorí proste prezentáciu obídu a ušetria 50 centovú podporu stretnutia na iné účely. Ale aj tak ho pre Vás radi pripravíme.
P.S.
A kde sa stretneme nabudúce? Bystričania ohlásili oživenie jedenného stretnutia na Donovaloch a Marika s Dušanom Trnava pozvali všetkých do Smoleníc (na Jahodník), kam však pôjdeme asi až v r. 2020.
2,487 total views, 5 views today